**ELŐTERJESZTÉS**

**Körmend Város Önkormányzata Képviselő-testületének 2023. július 26-i rendkívüli ülésére**

**Tárgy:** Étkezési nyersanyagnormák és térítési díjak megállapítása / rendeletmódosítás

Tisztelt Képviselő-testület!

Az önkormányzat feladata az étkeztetési feladatok ellátása a bölcsődében, óvodában és az iskolai tanulók esetében, valamint a szociális területen is. Feladata továbbá a szünidei étkezés biztosítása is. Az élelmezési szolgáltatást a HUNGAST VITAL Kft végzi az önkormányzat területén lévő köznevelési intézményekben. Az óvodai, bölcsődei és a szociális feladatok társulás által fenntartott intézmények által kerül ellátásra.

A Dr. Batthyányé Coreth Mária Óvoda és Bölcsőde Molnaszecsődi tagóvodájában az ATROPLUSZ Közétkeztetési és Szolgáltató Kft. látja el ezen feladatokat.

A két szolgáltató árai között eddig párhuzam volt megfigyelhető, azonban az energiárak jelentős növekedése miatt a két szolgáltató árai eltérnek jelenleg. Körmend területén óvodák esetében a Hungast Kft vállalja a rezsi költségek viselését, így azok beépülnek értelemszerűen az árakba is, míg molnaszecsődi tagóvoda esetében intézményi költségvetés keretéből kerülnek az energiaárak finanszírozásra, továbbá a Társulási Megállapodás alapján ezek költségét a Magyarszecsőd és Molnaszecsőd Községek Önkormányzatai fizetik fele-fele arányban.

Az Atroplusz Kft. már az év elején megkereste az intézményt az árak emelését illetően, akkor egy közös megegyezés alapján még biztosították az árak változatlanságát az óvodai nevelési év végéig, azaz 2023. augusztus 31-ig, azonban megkeresésük alapján az áremelés elkerülhetetlen 2023. szeptember 1-től. Ennek tényét elfogadjuk. A céggel mindig határozott idejű szerződés kerül megkötésre, ez most sincs másképp, a szerződés 2024. június 30-én járna le. A megemelt árak változatlanságát 2023.03.31-ig garantálják, de hasonlóan a többi céghez, belekerülne a szerződésbe, hogy közös megegyezéssel évente két alkalommal jogosultak rendkívüli díjkorrekcióra, amennyiben a közüzemi díjak, előállítási költségek, nyersanyagok árai drasztikusan emelkednének.

A térítési díjrendelet 2. számú melléklete tartalmazza a gyermekétkeztetés kapcsán fizetendő térítési díjakat. E melléklet módosulna, külön kimutatva a két közigazgatási területen fizetendő térítési díjak mértékét.

Az 1997. évi XXXI. törvény a gyermekek védelméről és a gyámügyi igazgatásról 151.§ (3) bekezdése alapján a gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege. A (3a) bekezdés szintén meghatározza, hogy az intézmény térítési díj megállapítása érdekében az étkeztetést biztosító szolgáltató köteles elkülönítetten kimutatni a gyermekétkeztetéssel összefüggésben felmerülő nyersanyagköltségeket.

A térítési díjakról szóló rendelet e melléklete a 20/2022. (XII.16.) Önkormányzati rendelettel módosult utoljára, azonban most a molnaszecsődi tagóvoda miatt, szükségessé vált e 2. melléklet módosítása. A jogszabályi előírásoknak megfelelve a térítési díjakat a vásárolt élelmezés szolgáltatási szerződésében kimutatott nyersanyagnorma mértékére való emelését javasoljuk.

Kérem a Tisztelt Képviselő-testületet, hogy a rendelet-tervezetben meghatározott térítési díjakat vitassa meg és fogadja el.

**Előzetes hatásvizsgálat:**

Társadalmi hatás: A módosításra kerülő rendelet határozza meg a szociális ellátások, valamint a köznevelés és közoktatási intézményekben biztosított étkeztetés térítési díjait, ezáltal hatással van valamennyi igénylőre, akik ezt igénybe veszik.

Gazdasági hatás: A rendelet megalkotásának gazdasági hatása nincsen.

Költségvetési hatás: A rendelet megalkotásának a korábbi szabályozáshoz képest további költségvetési hatása nincs.

Környezeti és egészségi hatás: A rendelet megalkotásának nincs környezeti és egészségi hatása.

Adminisztratív terheket befolyásoló hatás: A rendelet megalkotásának nincs számottevő adminisztratív terheket befolyásoló hatása.

A jogszabály megalkotásának szükségességét, a jogalkotás elmaradásának várható következményeit, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotását a megemelkedett nyersanyagárak és költségek miatt a térítési díjak ezekhez történő igazításának szükségessége indokolja.

A jogszabály alkalmazása többlet személyi, szervezeti, tárgyi és pénzügyi feltételeket nem kíván.

Körmend, 2023. július 24.

**Bebes István**

polgármester

**Körmend Város Önkormányzata Képviselő-testülete ……/2023. (VII. …) önkormányzati rendelete**

**a térítési díjakról szóló 15/2021. (IX. 3.) önkormányzati rendelet módosításáról**

Körmend Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 92.§ (1) – (2) bekezdésében, 115.§ (3) bekezdésében, valamint a gyermekek védelméről és a gyámügyi igazgatásról szóló 1997. évi XXXI. törvény 147.§ (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8a. pontjában szabályozott feladatkörében eljárva – a Körmend és Kistérsége Önkormányzati Társulás, valamint a Körmend és Mikrotérsége Köznevelési Intézményfenntartó Társulás településeinek jóváhagyásával – a következőket rendeli el:

**1.§** Körmend Város Önkormányzata Képviselő-testületének a térítési díjakról szóló 15/2021. (IX. 3.) önkormányzati rendelete (továbbiakban: Ör.) 5.§ (1) bekezdése helyébe a következő rendelkezés lép:

*(1) A gyermekjóléti alapellátások keretében – a Körmend és Mikrotérsége Köznevelési Intézményfenntartó Társulás, a Szombathelyi Tankerületi Központ, valamint a Szombathelyi Egyházmegye által fenntartott, Körmend város közigazgatási területén, valamint Molnaszecsőd község közigazgatási területén működő gyermekjóléti, köznevelési és közoktatási intézményekben – biztosított intézményi gyermekétkeztetésért térítési díjat kell fizetni, melynek mértékét a 2. melléklet tartalmazza.*

**2.§** Az Ör. 2. melléklete helyébe e rendelet 1. melléklete lép.

**3.§** Ez a rendelet 2023. szeptember 1-jén lép hatályba, és a hatályba lépését követő napon hatályát veszti.

**Bebes István dr. Stepics Anita**

**polgármester jegyző**

**Záradék:**

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján 2023. július …. napján.

**dr. Stepics Anita**

**jegyző**

***1. melléklet a …/2023. (VII. ….) önkormányzati rendelethez***

**A gyermekétkeztetés intézményi térítési díja**

|  |  |  |
| --- | --- | --- |
| **Étkezési fajták** | **Intézmény térítési díj**  **(Ft/adag)**  **Körmend közigazgatási területén működő intézményekben** | **Intézményi térítési díj**  **(Ft/adag)**  **Molnaszecsőd közigazgatási területén működő intézményben** |
| **BÖLCSŐDE** |  |  |
| Reggeli + tízórai | 332 | - |
| Ebéd | 570 | - |
| Uzsonna | 212 | - |
| **Összesen:** | **1.114** | **-** |
|  |  |  |
| **ÓVODA (3x-i étkezés)** |  |  |
| Tízórai | 252 | 156 |
| Ebéd | 724 | 452 |
| Uzsonna | 226 | 144 |
| **Összesen:** | **1.202** | **752** |
|  |  |  |
| **ÁLTALÁNOS ISKOLA (3x-i étkezés)** |  |  |
| Tízórai | 217 | - |
| Ebéd | 642 | - |
| Uzsonna | 200 | - |
| **Összesen:** | **1.059** | **-** |
|  |  |  |
| **KÖZÉPISKOLA** |  |  |
| Ebéd | **784** | **-** |

**INDOKOLÁS**

**a térítési díjakról szóló 15/2021. (IX. 3.) önkormányzati rendelet módosításáról szóló …../2023. (VII……..) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A térítési díjak megállapításának szabályait önkormányzati rendelet határozza meg. Tekintettel arra, hogy a Körmend és Mikrotérsége Intézményfenntartó Társulás által fenntartott intézmény molnaszecsődi tagóvodája részére az étkeztetést a körmenditől különböző szolgáltató, más főzőkonyháról biztosítja, így eltérőek a díjak is a tagintézmények esetében, ezért indokolt az intézményi térítési díjak ennek megfelelő, differenciált megállapítása. Emiatt a rendelet módosítása szükséges.

**RÉSZLETES INDOKOLÁS**

**1.§-hoz**

A vonatkozó jogszabályi rész az intézményi gyermekétkeztetésért fizetendő térítési díjról rendelkezik meghatározva a fenntartókat, valamint a működési területeket.

**2.§-hoz**

A vonatkozó jogszabályi rész a rendelet 2. mellékletének módosításáról rendelkezik, a gyermekétkeztetés intézményi térítési díjait határozza meg.

**3.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.